AAV บวก 1.42% รับอานิสงส์ราคาน้ำมันลด-เก็งงบฯ Q3/59 โตสวย
AAV บวก 1.42% รับอานิสงส์ราคาน้ำมันลด-เข้าสู่ช่วงไฮซีซั่น-เก็งงบฯ Q3/59 โตสวย โดย ณ เวลา 11.13 น. ราคาอยู่ที่ 7.15 บาท บวก 0.10 บาท หรือ 1.42% มูลค่าซื้อขาย 420.23 ล้านบาท ด้าน บล. กรุงศรี แนะ"ซื้อ"หุ้น AAV ราคาพื้นฐาน 8.50 บาท
1 พ.ย. 2559

ผู้สื่อข่าวรายงานว่า ราคาหุ้นบริษัท เอเชีย เอวิเอชั่น จำกัด (มหาชน) หรือ AAV  ณ เวลา 11.13 น. ราคาอยู่ที่ 7.15 บาท บวก 0.10 บาท หรือ 1.42% มูลค่าซื้อขาย 420.23 ล้านบาท โดยเปิดตลาดที่ 7.10 บาท ราคาขึ้นสูงสุด 7.30 บาท และราคาลงต่ำสุด 7.10 บาท
ด้านบล.กรุงศรี ระบุในบทวิเคราะห์ฯว่า กลุ่มธุรกิจการบิน ทั้งบมจ.การบินไทย(THAI), บมจ. การบินกรุงเทพ (BA) และบมจ.เอเชีย เอวิเอชั่น (AAV)  ได้รับอานิสงส์ราคาน้ำมันดิบลดลง และธุรกิจเข้าสู่ช่วงไฮซีซั่น
ส่วนบล.กสิกรไทย แนะ”ซื้อ”หุ้น AAV ราคาพื้นฐาน 8.50 บาท คาดว่า AAV จะประกาศกำไรสุทธิไตรมาส 3/59 ที่ 479 ล้านบาท เติบโต 13.3% จากไตรมาสก่อน และ 420.8% จากงวดปีก่อน โดยมีแรงผลักดันหลักจากตัวเลขด้านการดำเนินงานประจำไตรมาส 3/59 ที่ดี โดยคาดว่าจะมีรายได้ที่ 8.2 พันล้านบาท เติบโต 5.4% จากไตรมาสก่อน และ 12.7% จากงวดปีก่อน เป็นผลจากจำนวนผู้โดยสาร และอัตราส่วนบรรทุกผู้โดยสาร (Load Factor) ที่เพิ่มขึ้น ขณะที่คาดราคาเฉลี่ยค่าโดยสารที่ 1,578 บาท เพิ่มขึ้นจากไตรมาสที่แล้วที่ 1,550 บาท โดยคาดกำไรรวม 9 เดือนแรกปีนี้ที่ 1.9 พันล้านบาท เติบโต 138% จากงวดปีก่อน คิดเป็น 77% ของประมาณการทั้งปี 59
ขณะที่บล.คันทรี่ กรุ๊ป แนะ”เก็งกำไร”หุ้น AAV รายงานจำนวนผู้โดยสารช่วงไตรมาส 3/59 ที่ 4.3 ล้านคน เพิ่มขึ้น 4% จากไตรมาสก่อน และ 21% จากงวดปีก่อน ขณะที่ Load Factor อยู่ที่ 84% เพิ่มขึ้นจาก 81% ในปี 58
นอกจากนี้ ราคาหุ้น Laggard กลุ่มสายการบินโดยหุ้นบมจ.สายการบินนกแอร์ (NOK) ปรับขึ้น 27% และ THAI ปรับขึ้น 36% ขณะที่ AAV ปรับขึ้น 16% จากจุดต่ำสุดในเดือนตุลาคม อีกทั้งได้โมเมนตัมบวกจากราคาน้ำมันที่ปรับลดลง